Kryebashkiaku: Nuk ka ndasi racore në Ferguson
78 civilë përfshirë protestues dhe pjesëtarë të medias, u arrestuan në Ferguson natën e së hënës dhe të martën në mëngjes
Kryetari i Bashkisë së Fergusonit në shtetin Mizuri ku protestuesit dhe policia janë përplasur për 10 ditë që kur një oficer policie i bardhë vrau një adoleshent të paaramatosur afrikano-amerikan, thotë se nuk “ka ndasi racore në Ferguson”. Kryebashkiaku James Knowles tha sot në televizionin MSNBC se qyteti me 22 mijë banorë ka qenë “model për rajonin”, ndërsa u shndërrua nga një qytet me shumicë të bardhë në një me shumicë afrikano-amerikane. Komentet e tij vijnë pas natës së tretë të trazuar në rrugët e Fergusonit, ku ka pasur protesta të vazhdueshme që kur oficeri i policisë vrau 18 vjeçarin Michael Brown më 9 gusht. Protestuesit dhe policia u përplasën përsëri në qytetin e Fergusonit në Mizuri, mes tensioneve që morën shkas nga vrasja e një adoleshenti të paaramatosur afrikano-amerikan nga një oficer policie i bardhë. Protesta në mbrëmje ishte paqësore në fillim, por gjatë natës u përfshi nga kaosi ku forca policore të armatosura rëndë hodhën granata shurdhuese dhe përdorën gaz lotsjellës ndaj protestuesve. Kapiteni Ron Johnson i Policisë Rrugore të Mizurit, që u caktua javën e kaluar nga guvernatori Jay Nixon për të kryesuar përpjekjet e sigurisë në Ferguson u tha gazetarëve sot herët se policia u sulmua nga “një grup i vogël protestuesish”. 78 civilë përfshirë protestues dhe pjesëtarë të medias, u arrestuan në Ferguson natën e së hënës dhe sot në mëngjes, pas një dite protestash paqësore. Njoftimet fillestare flisnin për 31 të arrestuar. Dy persona janë plagosur nga të shtënat nga brenda turmës së protestuesve. Përleshja e fundit ndodhi pranë rrugës ku 18 vjeçari Michael Brown u qëllua për vdekje nga një oficer policie më 9 gusht. Një autopsi e pavarur që ishte kërkuar nga familja e të riut, tregobte se ai ishte goditur nga të paktën gjashtë plumba, përfshirë dy plumba në kokë. Avokatët e familjes thanë se autopsia tregonte se i riu i paarmatosur po “përpiqej të dorëzohej” kur oficeri Darren Wilson e qëlloi për vdekje. Wilson është i pezulluar përsa kohë vazhdon hetimi. Prokurori i Përgjithshëm Eric Holder shkon në Ferguson nesër për t’u informuar për një hetim të pavarur të të drejtave civile në vdekjen e adoleshentit Brown. Vrasja e tij ka sjellë si rezultat akuza për diskriminim të vazhdueshëm kundër pakicave dhe ka shkaktuar një debat në shkallë kombëtare për racën në Shtetet e Bashkuara. Një anketë që u krye gjatë fundjavës nga Qendra Kërkimore Pew, tregon se 80 për qind e afrikano-amerikanëve beson se vdekja e Brownit ngre pyetje të rëndësishme për për racën, por vetëm 37 për qind të të bardhëve e ndajnë këtë mendim.